mennta - og menningarmálaráðherra ( Katrín Jakobsdóttir ) ( Vg ) : Virðulegi forseti . Ég þakka hv. þingmanni fyrir að vekja máls á þessu mikilvæga málefni . Það liggur auðvitað fyrir að þó að RÚV hafi fengið verulegar tekjur í gegnum útvarpsgjaldið svokallaða , tekjur sem námu u.þ.b. 3,2 milljörðum í fyrra , fyrir utan þær tekjur sem RÚV aflar sér með auglýsingum , hefur stofnunin um leið orðið að grípa til verulegra niðurskurðaraðgerða . Við höfum lagt á það áherslu við endurskoðun þess þjónustusamnings sem er í gildi og gildir raunar til 2012 — en gerir hins vegar ráð fyrir hækkandi framlögum en ekki lækkandi — að þar verði forgangsraðað og þá ekki síst í þágu lýðræðislegs hlutverks Ríkisútvarpsins , sem m.a. snýr þá að fréttastofunni og hlutverki hennar . Af því að hv. þingmaður spyr mig um alvarleika málsins get ég tekið undir það að Ríkisútvarpið hefur mjög mikilvægu hlutverki að gegna fyrir hina lýðræðislegu umræðu , að tryggja öflugan fréttaflutning og það að sjónarmið heyrist . Hvað varðar hins vegar seinni spurningu hv. þingmanns um endurskipulagningu frá núlli er það kannski mitt mat að það sé oft erfitt í raun að byrja á núlli þegar stofnun á sér sögu og hefur þróast á ákveðinn hátt . Hins vegar held ég að það sé mjög góð æfing að fara aðeins yfir það hvernig Ríkisútvarpið mundi líta út ef við stofnuðum það upp á nýtt á morgun , eins og hv. þingmaður lagði upp . Að mörgu leyti er Ríkisútvarpið með ýmsar fjárhagslegar skuldbindingar sem tengjast sögunni , svo sem lífeyrisskuldbindingar og húsnæðið , sem hefur verið umdeilt hvort sé hentugasta húsnæðið akkúrat eins og tæknimál hafa þróast , og við höfum verið að fara yfir þá hluti . Síðan má líka ræða hvernig nákvæmlega hlutverk Ríkisútvarpsins á að vera og um það hefur kannski aldrei náðst alger sátt í þessum sal frekar en í samfélaginu öllu , því að þetta er stofnun sem allir gera miklar kröfur til en um leið má segja að hún sé líka mikið gagnrýnd . ( Forseti hringir . )